ยุทธศาสตร์ ‘เป้าหมายปีใหม่’
สวัสดีปีใหม่ครับ พรุ่งนี้ขึ้นปีใหม่แล้ว ใครมีทุกข์โศกโรคภัยก็ขอให้ทิ้งไว้กับปี 2555 ที่กำลังจะผ่านพ้นไปในคืนนี้นะครับ
31 ธ.ค. 2555

สวัสดีปีใหม่ครับ พรุ่งนี้ขึ้นปีใหม่แล้ว ใครมีทุกข์โศกโรคภัยก็ขอให้ทิ้งไว้กับปี 2555 ที่กำลังจะผ่านพ้นไปในคืนนี้นะครับ
ปีใหม่ที่หลายท่านคงจะเป็นเหมือนผม คือเราจะมาทบทวนตัวเองในปีที่ผ่านไปเราได้ทำอะไรไปแล้วบ้าง อะไรที่ตั้งใจจะทำแล้วยังไม่ได้ทำ แล้วเราก็จะมาตั้ง “เป้าหมายปีใหม่” ว่าปีที่จะถึงนี้ เราจะทำโน่นนี่นั่นอีก ส่วนใหญ่ก็เป็นเรื่องที่ควรจะทำ แต่ก็ไม่เคยได้ทำสักทีทั้งนั้นนะครับ เช่น ลดความอ้วน ออกกำลังกาย งดดื่มงดสูบ บางท่านก็ตั้งใจจะพัฒนาตัวเอง เช่น จะเรียนภาษาที่ 2 หรือภาษาที่ 3 เป็นต้น
ปัญหามันมีอยู่ว่า “เป้าหมายปีใหม่” ตั้งไปก็ไม่เคยทำได้ แต่ปี 2556 นี้ไม่ต้องกลัวล่ะครับ ลองมาใช้แนวคิด “ยุทธศาสตร์” ช่วยให้ “เป้าหมายปีใหม่” ของทุกท่านเป็นจริงขึ้นมา โดยผมขออนุญาตยกตัวอย่างเรื่องการออกกำลังกายละกันนะครับ
เรามาเริ่มต้นกันที่การวิเคราะห์สถานการณ์ไปข้างหน้าอีก 10-15 ปีว่าจะเกิดอะไรขึ้นกับสุขภาพของตัวเรา ครอบครัวและสังคมที่เราอยู่จะเป็นอย่างไร 
จุดเริ่มต้นนี้สำคัญมาก เพราะคนส่วนใหญ่ที่ตั้งเป้าแล้วทำไม่สำเร็จ เกิดจากการวิเคราะห์สถานการณ์แบบมองโลกในแง่ดีเกินไป “เป้าหมาย” ที่ตั้งก็เลย “ทำก็ได้ไม่ทำก็ได้” คนที่ไม่จริงจังเรื่องการออกกำลังกาย ก็เพราะเขาเหล่านั้นมักประเมินว่า ตัวเขาเองยังมีสุขภาพที่ดี ยังแข็งแรง ยังไหวอยู่ ยังไม่เป็นไร คิดอยู่แบบนี้ตลอด เลยทำให้ไม่ได้เริ่มต้นสักที
ผมเชื่อว่าเราทุกคนถ้าคิดได้ว่าเป็นเรื่องสำคัญเมื่อไหร่ เราก็ต้องทำเมื่อนั้น แต่ที่เรายังไม่ทำก็เพราะเรายังคิดว่ามันไม่สำคัญ
ลองถามตัวเองสิครับว่า ถ้าท่านออกจากบ้านแล้วนึกขึ้นมาได้ว่าลืมปิดเตาไว้ที่บ้าน ท่านคิดว่าเป็นเรื่องสำคัญมั้ย? คิดว่าสำคัญแล้วยังไง? ท่านก็ต้องรีบกลับไปบ้านเพื่อปิดเตาทันทีใช่มั้ยครับ? 
แล้วทำไมทีเรื่องการดูแลสุขภาพไม่รีบทำเหมือนการปิดเตาล่ะครับ? ก็เพราะเราคิดว่า “มันยังไม่สำคัญพอที่จะเริ่มทำทันที” ไงครับ 
ลองให้หมอเก่งๆ หรือหมอดูสุดแม่นก็ได้ ทำนายบอกเราว่าปีนี้ถ้าไม่เริ่มออกกำลังกายอีกละก็ เราต้องทำ “บายพาส” หัวใจแน่นอน ลองดูสิครับ ว่าจะเริ่มทันทีมั้ย?
ทีนี้เรามาวิเคราะห์ SWOT กัน คนที่ไม่บรรลุเป้าหมายปีใหม่ ส่วนใหญ่ คือ คนที่มีจุดอ่อนมากกว่าจุดแข็งและเป็นจุดอ่อนด้านไม่มีวินัย ใจอ่อนกับเพื่อนและสิ่งยั่วยวน ทิ้งการออกกำลังกายไปทำกิจกรรมอื่นๆ ข้ออ้างของคนเหล่านี้ คือ ไม่มีเวลา งานยุ่ง พรุ่งนี้ค่อยเริ่มก็ได้ อะไรประมาณนี้ คุ้นมั้ยครับ?
ดังนั้น Guiding Policies สำหรับ “คนไร้วินัยและใจอ่อน” เพื่อให้เริ่มต้นได้ คือ ต้องคิดว่า “การออกกำลังกาย” คือ “การประชุมสำคัญทางธุรกิจ” เมื่อตั้งเป้าแล้วว่าในหนึ่งสัปดาห์จะออกกำลังกายกี่ครั้ง ถ้าจะต้องเลื่อนให้ตอบตัวเองว่าจะออกกำลังกายชดเชยเมื่อไหร่ภายในสัปดาห์นั้น ทำให้เหมือนกับนัดสำคัญทางธุรกิจ ซึ่งเมื่อเราเลื่อนนัด เราก็ต้องระบุว่าแล้วจะนัดกันอีกครั้งเมื่อไหร่
ต่อมาต้องกำหนดเป้าหมายและผลของการออกกำลังกายให้เล็กและง่าย เป็นขั้นเป็นตอน เพื่อที่เราจะได้สามารถบรรลุเป้าหมายในระยะเวลาอันสั้น ทำแบบนี้เราจะมีโอกาสฉลองการบรรลุเป้าหมายบ่อยๆ ซึ่งจะเป็นการเพิ่มกำลังใจให้ตัวเราได้อย่างดี 
และถ้าเราบอกเป้าหมายให้กับคนที่รักเราและเรารักให้รับรู้ก็จะยิ่งดีนะครับ เขาจะได้ช่วยเตือนและร่วมฉลองกับเราได้อย่างสม่ำเสมอ
เห็นมั้ยครับ เริ่มต้นออกกำลังกายง่ายนิดเดียว ถ้ารู้จักคิดแบบยุทธศาสตร์
ปีใหม่นี้ขอให้ท่านที่ตั้ง “เป้าหมายปีใหม่” บรรลุดังเป้าหมายที่ตั้งกันไว้ ไม่ว่าเรื่องธุรกิจ การดำเนินชีวิต การเปลี่ยนแปลงพฤติกรรมตัวเองกันทุกท่านนะครับ สวัสดีปีใหม่ครับ